《醉春风》
清代·李良年

竹底临池照。花底窥帘笑。回思堂下簸钱时，小。小。

小。蛱蝶衫边，芙蓉衩里，斗输春草。

百遍微嗔好。个事真难料。初三夜月便分明，早。早。

早。不信如今，红墙乍隔，再无青鸟。

作者简介：（1635—1694）清浙江秀水人，字武曾。诸生。与兄李绳远、弟李符并著诗名，时称三李。又与朱彝尊称朱李。诗初学唐人，持格律甚严。古文长于议论。曾举博学鸿儒科，罢归。有《秋锦山房集》。